Ongeluk eis vier soldateArgieffoto Die bestuur van die weermag het sy skok uitgespreek nadat vier soldate dood is toe die militêre voertuig waarin hulle vervoer is in ŉ ongeluk betrokke was. Genl.brig. Mafi Mgobozi, woordvoerder van die Suid-Afrikaanse Nasionale Weermag (SANW), het in ŉ verklaring gesê die ongeluk het Sondag omstreeks 17:30 op die N3-Noord in KwaZulu-Natal plaasgevind. “Die soldate was verbonde aan die Natalse karabiniersregiment, ŉ reserwemag in Pietermaritzburg. Elf insittendes was in ŉ SAMil 20-vervoerwa op pad na die Boschoek-opleidingskamp vir ŉ sending toe die ongeluk plaasgevind het,” het Mgobozi gesê sonder om meer oor die ongeluk uit te brei. “Vier lede is op die toneel dood. Vyf het geringe beserings opgedoen en is na die St. Annes-hospitaal in Pietermaritzburg geneem vir mediese behandeling. Drie van die beseerdes is Dinsdag ontslaan.” Mgobozi het gesê ŉ ondersoekraad is saamgestel om die oorsaak en omstandighede rakende die ongeluk vas te stel. Nosiviwe Mapisa-Nqakula, die minister van verdediging; dr. Sam Gulube, die sekretaris van verdediging; en genl. Solly Shoke, hoof van die weermag, het hul innige meegevoel met die oorledenes se geliefdes betuig. ŉ Gedenkdiens word vir die soldate gereël en inligting daaroor sal bekend gemaak word sodra die families hul begrafnisreëlings getref het.